## Zakon o Hrvatskoj radio-televiziji (pročišćeni tekst)

### NN 43/1992 (7.7.1992.), Zakon o Hrvatskoj radio-televiziji (pročišćeni tekst)

# ZAKONODAVNO-PRAVNA KOMISIJA SABORA REPUBLIKE HRVATSKE

Na temelju članka 2. Zakona o izmjeni Zakona o Hrvatskoj radio-televiziji
("Narodne novine", br. 33/92.), Zakonodavno-pravna komisija Sabora
Republike Hrvatske na sjednici 25. lipnja 1992. godine utvrdila je pročišćeni
tekst Zakona o Hrvatskoj radio-televiziji.

## Pročišćeni tekst

Zakona o Hrvatskoj radio-televiziji obuhvaća Zakon o Hrvatskoj radio-televiziji
("Narodne novine", br. 28/90.) i njegove izmjene i dopune objavljene
u "Narodnim novinama", br. 35/91. i 33/92. u kojima je naznačeno
vrijeme njihova stupanja na snagu.

Klasa: 021-03/92-02/01

Zagreb, 25. lipnja 1992.

Predsjednik Zakonodavno-pravne komisije Sabora Republike Hrvatske

**Ante Klarić, dipl. iur., v. r.**

---

## ZAKON

### o Hrvatskoj radio-televiziji

(pročišćeni tekst)

I. JAVNO PODUZEĆE

Članak 1.

Radi proizvodnje, emitiranja, prijenosa i odašiljanje radijskih i televizijskih
programa od značenja za Republiku osniva se Javno poduzeće Hrvatska radio-televizija.

Javno poduzeće Hrvatska radio-televizija je u vlasništvu Republike Hrvatske.

Sjedište Javnog poduzeća Hrvatska radio-televizija je u Zagrebu.

Članak 2.

Javno poduzeće Hrvatska radio-televizija osniva se od Radne organizacije
Radio Zagreb, Radne organizacije Televizija Zagreb i Radne organizacije
Odašiljači i veze.

Javno poduzeće Hrvatska radio-televizija univerzalni je pravni sljednik
radnih organizacija iz stavka 1. ovoga članka, te preuzima njihova sredstva,
prava, obveze i radnike.

Članak 3.

Javno poduzeće Hrvatska radio-televizija obavlja poslove proizvodnje,
emitiranja, prijenosa i odašiljanja tri radijska i tri televizijska programa
od značenja za Republiku, te izgradnje, razvijanja i održavenja republičke
mreže objekata odašiljača i veza za odašiljanje, prijenos i prijem tih
programa.

Javno poduzeće Hrvatska radio-televizija može obavIjati poslove proizvodnje,
emitiranja, prijenosa i odašiljanja drugih radijskih i televizijskih programa,
te izgradnje, razvijanja i održavanja objekata odašiljača i veza za odašiljanje,
prijenos i prijem tih programa.

Javno poduzeće Hrvatska radio-televizija obavlja i druge poslove u skladu
sa Statutom.

Članak 4.

U Javnom poduzeću Hrvatska radio-televizija organiziraju se posebni
dijelovi poduzeća za proizvodnju i emitiranje radijskih programa, za proizvodnju
i emitiranje televizijskih programa, te za prijenos i odašiljanje radijskih
i televizijskih programa, izgradnju, razvijanje i održavanje mreže objekata
odašiljača i veza za odašiljanje, prijenos i prijem radijskih i televizijskih
programa.

Statutom Javnoga poduzeća Hrvatska radio-televizija utvrdit će se ovlaštenja
u pravnome prometu i posebni obračun poslovanja dijelova Javnoga poduzeća
iz stavka 1. ovoga članka.

Članak 5.

Javno poduzeće Hrvatska radio-televizija emitira, prenosi i odašilje
radijske programe na tri, odnosno četiri mreže (dvije za SV i UKV područje,
a dvije za UKV područje), te putem odašiljača za šira gradska područja.

Javno poduzeće Hrvatska radio-televizija emitira, prenosi i odašilje
televizijske programe na tri mreže za VHF i UHF područje, te putem kabela
i posebnih odašiljača za šira gradska područja.

Javno poduzeće Hrvatska radio-televizija proizvodi i druge radijske
i televizijske programe, koje emitira putem satelita, teleteksta, RDS (radio
data sistem), kabela i na druge načine.

Osnova su rada Javnoga poduzeća Hrvatska radio-televizija frekvencije
i pripadajuća tehnička rješenja, koje su mu dane na korištenje.

II. PROGRAMSKE OBVEZE HRVATSKE RADIO-TELEVIZIJE

Članak 6.

Hrvatska radio-televizija dužna je istinito, objektivno i pravodobno
obavještavati javnost o političkim, gospodarskim, kulturnim, sportskim
i drugim događajima i pojavama u zemlji i inozemstvu.

Hrvatska radio-televizija dužna je proizvoditi i emitirati program namijenjen
informiranju narodnih manjina u Hrvatskoj.

Hrvatska radio-televizija dužna je proizvoditi i emitirati program namijenjen
informiranju hrvatske narodnosti u susjednim zemljama, građana privremeno
zaposlenih u inozemstvu, iseljenika i inozemne javnosti.

Vlada Republike Hrvatske i Javno poduzeće Hrvatska radio-televizija
ugovorom će urediti međusobna prava i obveze glede programa iz stavka 3.
ovoga članka.

Članak 7.

Hrvatska radio-televizija ne smije u svojim programima zastupati stajališta
pojedine političke stranke ili neka druga pojedinačna stajališta.

Članak 8.

Hrvatska radio-televizija dužna je u svojim programima poštovati načela
novinarske etike, pluralizam ideja i svjetonazora, snošljivost u raspravama,
privatnost i druge slobode i prava čovjeka.

Članak 9.

Vijesti Hrvatske radio-televizije moraju biti istinite, a informativne
emisije uređene tako da nepristrano, istinito i cjelovito obavještavaju
javnost o događajima i pojavama u zemlji i inozemstvu.

Članak 10.

Informativni, kulturni, obrazovni i zabavljački sadržaji treba da budu
ravnomjerno zastupljeni u programima Hrvatske radio-televizije.

Članak 11.

Hrvatska radio-televizija ne smije emitirati emisije koje mogu štetiti
odgoju djece ni emitirati ekonomsko-propagandne poruke u trajanju dužem
od jedne petine programa.

III. UPRAVLJANJE I RUKOVOĐENJE

Članak 12.

Radi utjecaja javnosti na radijske i televizijske programe od značenja
za Republiku utemeljuje se Vijeće Hrvatske radio-televizije (u daljnjem
tekstu: Vijeće HRTV).

Vijeće HRTV čini 35 članova, od kojih petnaest imenuje Sabor Republike
Hrvatske iz sastava zastupnika, razmjerno stranačkoj strukturi Sabora,
a po jednoga člana imenuje Zajednica sveučilišta Hrvatske, Hrvatska akademija
znanosti i umjetnosti, Matica hrvatska, Društvo hrvatskih književnika,
Hrvatsko novinarsko društvo, Hrvatsko društvo dramskih umjetnika, Hrvatsko
društvo glazbenih umjetnika, Katolička crkva, Srpska pravoslavna crkva
i Islamska zajednica, dok deset članova biraju djelatnici iz organizacijskih
dijelova programa u Javnom poduzeću Hrvatska radio-televizija, iz svojih
redova, na način utvrđen Statutom.

Članak 13.

Vijeće HRTV utvrđuje, u skladu s programskim obvezama, programsku orijentaciju
radijskih i televizijskih programa od značenja za Republiku i ocjenjuje
njeno ostvarivanje.

Vijeće HRTV redovito, a najmanje jedanput godišnje podnosi izvješće
Saboru Republike Hrvatske o svome radu.

Članak 14.

Rad Vijeća HRTV je javan.

Vijeće HRTV bira i razrješava svoga predsjednika.

Mandat predsjednika i članova Vijeća HRTV traje četiri godine.

Ustroj i način rada Vijeća HRTV utvrđuje se poslovnikom.

Članak 15.

Vijeće HRTV pravovaljano donosi odluke ako je sjednicama nazočno više
od polovice članova.

Odluke se donose većinom glasova.

Članak 16.

Direktor Javnoga poduzeća Hrvatska radio-televizija, ravnatelji posebnih
dijelova poduzeća iz članka 4. ovoga Zakona koji proizvode i emitiraju
programe, te glavni i odgovorni urednici radijskih i televizijskih programa
od značenja za Republiku sudjeluju u radu Vijeća HRTV, bez prava odlučivanja.

Članak 17.

Za provođenje odluka Vijeća HRTV odgovorni su direktor Javnoga poduzeća
Hrvatska radio- televizija, ravnatelji posebnih dijelova poduzeća iz članka
4. ovoga Zakona koji proizvode i emitiraju programe, te glavni i odgovorni
urednici radijskih i televizijskih programa od značenja za Republiku, u
skladu sa zakonom i Statutom.

Članak 18.

Javnim poduzećem Hrvatska radio-televizija upravlja Upravni odbor.

Upravni odbor čini devet članova. Direktor Javnoga poduzeća, ravnatelji
posebnih dijelova Javnoga poduzeća iz članka 4. ovoga Zakona, glavni i
odgovorni urednik radijskoga, te glavni i odgovorni urednik televizijskoga
programa od značenja za Republiku članovi su Upravnoga odbora po funkciji.
Tri člana Upravnoga odbora biraju zaposleni u Javnom poduzeću, na način
utvrđen Statutom.

Članak 19.

Upravni odbor Javnoga poduzeća Hrvatska radio-televizija:

1. odlučuje o raspolaganju kapitalom. te utvrđuje kriterije i mjerila
za raspoređivanje dobiti;

2. odlučuje o ulaganjima za razvoj i osnivanju poduzeća;

3. donosi, uz suglasnost Vlade Republike Hrvatske i Vijeća HRTV, statut
Javnog poduzeća;

4. donosi plan razvoja i program rada, te usvaja izvješća o ostvarivanju
plana i programa;

5. odlučuje, uz suglasnost Vlade Republike Hrvatske, o visini radijske
i televizijske pretplate, te o oslobađanju, ili pak olakšicama u plaćanju
pretplate za pojedine kategorije pretplatnika;

6. donosi opće akte Javnog poduzeća;

7. redovito, a najmanje jedanput godišnje podnosi izvješće Saboru Republike
Hrvatske o svome radu;

8. odlučuje o drugim pitanjima u skladu sa zakonom i Statutom.

Upravni odbor odlučuje većinom glasova ukupnoga broja članova.

Članak 20.

Direktora Javnoga poduzeća Hrvatska radio-televizija imenuje i razrješava
dužnosti Sabor Republike Hrvatske.

Ravnatelje posebnih dijelova Javnog poduzeća Hrvatska radio-televizija
iz članka 4. ovoga zakona imenuje i razrješava dužnosti Vlada Republike
Hrvatske, na prijedlog direktora Javnog poduzeća

Glavne i odgovorne urednike radijskih i televizijsklh programa od značenja
za Republiku, na temelju javnog natječaja, bira Vijeće HRTV.

IV. STJECANJE PRIHODA

Članak 21.

Javno poduzeće Hrvatska radio-televizija stječe prihod od radijske i
televizijske pretplate, te ekonomskom propagandom, prodajom proizvoda i
usluga i iz drugih izvora, u skladu sa zakonom.

Članak 22.

Odluku o visini i načinu korištenja dijela sredstava radijske pretplate,
namijenjenog financiranju drugih radiostanica koje su dio sustava radio-difuznih
stanica u Republici, donosi Vlada Republike Hrvatske.

V. PRIJELAZNE I ZAVRŠNE ODREDBE

Članak 23.

Do imenovanja direktora Javnoga poduzeća Hrvatska radio-televizija,
ravnatelja dijelova Javnoga poduzeća iz članka 4. ovoga Zakona, glavnih
i odgovornih urednika radijskih i televizijskih programa po postupku utvrđenome
Zakonom o izmjenama i dopunama Zakona o Hrvatskoj radio-televiziji ("Narodne
novine", br. 35/91.), generalni direktor SOUR-a Radio-televizija Zagreb,
direktori radnih organizacija Radio Zagreb, Televizija Zagreb i Odašiljači
i veze, te glavni i odgovorni urednici radijskih i televizijskih programa
od značenja za Republiku članovi su Upravnoga odbora Javnoga poduzeća po
funkciji.

Zastupnike radnika Javnoga poduzeća u Upravnome odboru imenuju, do njihova
izbora na način utvrđen Statutom, upravljačka tijela radnih organizacija
Radio Zagreb, Televizija Zagreb i Odašiljači i veze.

Članak 24.

Radio-stanice Dubrovnik, Osijek, Pula, Rijeka, Sljeme, Split i Zadar
nastavljaju s radom kao javna glasila Javnoga poduzeća Hrvatska radio-televizija.

Prava i obveze u pogledu proizvodnje i emitiranja programa radio-stanica
iz stavka 1. ovoga članka namijenjenih informiranju građana užih društveno-političkih
zajednica, uredit će se ugovorom između Javnoga poduzeća Hrvatska radio-televizija
i tih društveno-političkih zajednica.

Pročišćeni tekst, NN 43/1992-1092
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)